钦定古今图书集成/明伦汇编/官常典/第602卷 > 不花
## 钦定古今图书集成/明伦汇编/官常典/第602卷 > 不花

按《元史杨朵儿只传》：“朵儿只子不花，幼有才气，能以
礼自持，好读书，善书。初，仁宗闻而召之，应对称旨，欲
以为翰林直学士，力辞。后遭家难，益自励节为学，以
荫补武备司提点，转佥河东廉访司事。尝出按部，民
有杀子以诬怨者，狱成，不花谳之曰：‘以十岁儿受十
一创，且彼以斧杀怨，必尽其力，何创痕之浅，反不入
肤耶’？”遂得其情，平反出之。河东民饥，先捐己赀以赈，
请未得命，即发公廪继之，民遂赖不死。天历初，文宗
入继大统，除通政院判。将行，值陕西诸军拒诏，郡邑
守吏率民逃之。不花独率众出御，呼西人喻之曰：“民
者，祖宗艰难所致，国家大事，何与于民。汝等既昧逆
顺，又欲残此无辜，吾有为民死尔，不汝从也。”阵溃，遂
见杀。二仆亦见执，曰：“吾主既为国死，吾纵为人奴。今
苟得生，他日何以见吾主于地下？不若死从吾主。”欲